ΑΠΟΦΑΣΗ ΤΗΣ ΕΠΙΤΡΟΠΗΣ της 5ης Δεκεμβρίου 1996 για την περάτωση της διαδικασίας σύμφωνα με τον κανονισμό (ΕΚ) αριθ. 3286/94 του Συμβουλίου για τους φραγμούς στο εμπόριο, που αφορά την επιβολή φόρου με την ονομασία «Mass Housing Fund Levy» και επιπλέον αυξημένου δασμού επί των εισαγωγών στην Τουρκία ινών από πολυεστέρες καταγωγής Ευρωπαϊκής Κοινότητας (96/714/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3286/94 του Συμβουλίου, της 22ας Δεκεμβρίου 1994, που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (1), όπως τροποποιήθηκε τελευταία από τον κανονισμό (ΕΚ) αριθ. 365/95 (2), και ιδίως τα άρθρα 11 και 14,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Την 1η Ιουλίου 1993, η Επιτροπή έλαβε καταγγελία, σύμφωνα με τον κανονισμό (ΕΟΚ) αριθ. 2641/84, της 17ης Σεπτεμβρίου 1984, για την ενίσχυση της κοινής εμπορικής πολιτικής, ιδίως στον τομέα της άμυνας κατά των αθέμιτων εμπορικών πρακτικών (3), όπως τροποποιήθηκε τελευταία από τον κανονισμό (ΕΚ) αριθ. 522/94 (4), από τη διεθνή επιτροπή ραγιόν και συνθετικών ινών, στην οποία αντιστοιχεί η συνολική παραγωγή ινών από πολυεστέρες στην Κοινότητα.

Η καταγγελία ανέφερε ότι η Τουρκία, παραβιάζοντας τις πολυμερείς και διμερείς υποχρεώσεις της έναντι της Ευρωπαϊκής Κοινότητας, επέβαλε σημαντικό φόρο στις εισαγωγές ινών από πολυεστέρες καταγωγής Κοινότητας, γνωστό ως «Mass Housing Fund Levy», που προστέθηκε στον επιβαλλόμενο μέχρι τότε δασμό, ο οποίος είχε μάλιστα αυξηθεί. Υποστηρίχθηκε, εξάλλου, ότι η εν λόγω αύξηση του δασμού προκαλούσε ζημία στην κοινοτική βιομηχανία, όπως αποδείχθηκε, ιδίως, με τη μείωση των κοινοτικών εξαγωγών ινών από πολυεστέρες στην Τουρκία.

Επειδή η καταγγελία παρείχε επαρκείς αποδείξεις κατά την έννοια του άρθρου 6 παράγραφος 1 του κανονισμού (ΕΟΚ) αριθ. 2641/84 για την ύπαρξη αθέμιτης εμπορικής πρακτικής εκ μέρους της Τουρκίας και για την προκύπτουσα ζημία, η επιτροπή δημοσίευσε ανακοίνωση στην Επίσημη Εφημερίδα των Ευρωπαϊκών Κοινοτήτων (5) για την έναρξη εξεταστικής διαδικασίας έναντι της Τουρκίας σχετικά με αθέμιτες εμπορικές πρακτικές που συνίστανται στην επιβολή φόρου με την ονομασία «Mass Housing Fund Levy» και επιπλέον αυξημένου δασμού επί των εισαγωγών στην Τουρκία ινών από πολυεστέρες καταγωγής Ευρωπαϊκής Κοινότητας.

Μετά την έναρξη της διαδικασίας, η επιτροπή διενήργησε εξέταση των ουσιαστικών και νομικών ζητημάτων και υπέβαλε, στις 8 Μαρτίου 1994, την έκθεσή της στη συμβουλευτική επιτροπή που συστάθηκε σύμφωνα με τον κανονισμό (ΕΟΚ) αριθ. 2641/84.

Σύμφωνα με την έκθεση αυτή, ο φόρος «Mass Housing Fund Levy», ύψους 16 %, αποτελούσε επιβάρυνση στις εισαγωγές ισοδυνάμου αποτελέσματος προς δασμό και επιβλήθηκε μετά τη θέση σε ισχύ του πρόσθετου πρωτοκόλλου της συμφωνίας για τη δημιουργία σύνδεσης μεταξύ της Ευρωπαϊκής Οικονομικής Κοινότητας και της Τουρκίας. Συνεπώς, η νέα αυτή επιβάρυνση παραβίαζε το άρθρο 7 του πρόσθετου πρωτοκόλλου το οποίο ορίζει ότι: «τα συμβαλλόμενα μέρη απαγορεύεται να επιβάλλουν μεταξύ τους νέους εισαγωγικούς ή εξαγωγικούς δασμούς ή επιβαρύνσεις ισοδυνάμου αποτελέσματος και να προβαίνουν σε αυξήσεις αυτών που ήδη εφαρμόζονται στις μεταξύ τους συναλλαγές κατά την ημερομηνία θέσης σε ισχύ του παρόντος πρωτοκόλλου.». Συνεπώς, ο φόρος «Mass Housing Fund Levy» ήταν αθέμιτος.

Αποδείχθηκε, επίσης, ότι ο δασμός ύψους 9 % που επιβλήθηκε από την 1η Ιανουαρίου 1993 ήταν επίσης αθέμιτος, δεδομένου ότι, σύμφωνα με τα άρθρα 8 και 10 του προαναφερθέντος πρόσθετου πρωτοκόλλου, όλοι αυτοί έπρεπε να μειωθούν προοδευτικά από την Τουρκία μέχρις ότου καταργηθούν πλήρως την 1η Ιανουαρίου 1995.

Η Επιτροπή διενήργησε διαβουλεύσεις με τις τουρκικές αρχές, που ανέλαβαν να καταργήσουν τόσο τον φόρο «Mass Housing Fund Levy» όσο και τους δασμούς που επιβάλλονταν στις κοινοτικές εξαγωγές ινών από πολυεστέρες. Η πρώτη προθεσμία που ανακοίνωσαν οι τουρκικές αρχές ήταν το τέλος του 1994. Αυτή μετατέθηκε, αργότερα, στο τέλος του 1995. Η διαδικασία της σταδιακής κατάργησης που ανακοίνωσαν οι τουρκικές αρχές περιελάμβανε τρία στάδια, τα δύο πρώτα ύψους 20 % το καθένα και το τελευταίο ύψους 60 %.

Η πρώτη μείωση ύψους 20 % πραγματοποιήθηκε από την Τουρκία με την απόφαση 95/6713, η οποία δημοσιεύθηκε στην Επίσημη Εφημερίδα της Τουρκικής Δημοκρατίας, της 15ης Απριλίου 1995, η δεύτερη με την απόφαση 95/6998, η οποία δημοσιεύθηκε στην Επίσημη Εφημερίδα της Τουρκικής Δημοκρατίας, της 9ης Ιουλίου 1995. Η πλήρης κατάργηση του εναπομένοντος ποσού της επιβάρυνσης πραγματοποιήθηκε με το νέο καθεστώς εισαγωγών που άρχισε να ισχύει από την 1η Ιανουαρίου 1996 (απόφαση 95/7606, της 20ής Δεκεμβρίου 1995, η οποία δημοσιεύθηκε στην Επίσημη Εφημερίδα της Τουρκικής Δημοκρατίας, της 31ης Δεκεμβρίου 1995).

Στο πλαίσιο του νέου αυτού καθεστώτος, οι ίνες από πολυεστέρες καταγωγής ΕΕ απαλλάσσονται από δασμούς ή/και τελωνειακές επιβαρύνσεις ισοδυνάμου αποτελέσματος. Ο καταγγέλλων επιβεβαίωσε την κατάργηση όλων των δασμών και επιβαρύνσεων ισοδυνάμου αποτελέσματος.

Υπό τις περιστάσεις αυτές, η Επιτροπή θεωρεί τώρα ότι ενδείκνυται η λήξη της διαδικασίας.

Από την 1η Ιανουαρίου 1995, η παρούσα διαδικασία διέπεται από τον κανονισμό (ΕΚ) αριθ. 3286/94, ο οποίος κατάργησε τον κανονισμό (ΕΟΚ) αριθ. 2641/84.

Σύμφωνα με το άρθρο 11 παράγραφος 1 του κανονισμού (ΕΚ) αριθ. 3286/94, η απόφαση για τη λήξη της διαδικασίας λαμβάνεται σύμφωνα με το άρθρο 14 του ίδιου κανονισμού. Αυτό προβλέπει ότι η Επιτροπή εκδίδει απόφαση που κοινοποιεί στα κράτη μέλη και η οποία εφαρμόζεται μετά δέκα ημέρες, εφόσον κατά το εν λόγω χρονικό διάστημα κανένα κράτος μέλος δεν προσφύγει για το συγκεκριμένο θέμα στο Συμβούλιο,

ΑΠΟΦΑΣΙΖΕΙ:

Άρθρο 1

Η παρούσα απόφαση επιφέρει τη λήξη της διαδικασίας σχετικά με τις αθέμιτες εμπορικές πρακτικές που συνίστανται στην επιβολή από την Τουρκία φόρου με την ονομασία «Mass Housing Fund Levy» και επιπλέον αυξημένου δασμού επί των εισαγωγών στην Τουρκία ινών από πολυεστέρες καταγωγής Ευρωπαϊκής Κοινότητας.

Άρθρο 2

Η παρούσα απόφαση εφαρμόζεται από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 5 Δεκεμβρίου 1996.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 349 της 31. 12. 1994, σ. 71.

(2) ΕΕ αριθ. L 41 της 23. 2. 1995, σ. 3.

(3) ΕΕ αριθ. L 252 της 20. 9. 1984, σ. 1.

(4) ΕΕ αριθ. L 66 της 10. 3. 1994, σ. 10.

(5) ΕΕ αριθ. C 235 της 31. 8. 1993, σ. 4.